ཀྱེ་ཧོ། སྙིང་གི་བུ་ཡིས་གཏམ་གྱི་འཕྲིན་ཡིག་འབྱོར་། ། དགའ་ཞིང་སྤྲོ་བའི་ཡིད་ཀྱི་པདྨོ་བཞད། །སྔོན་སྨོན་དུས་བབ་གུ་རུ་ཡབ་ཡུམ་ གྱི། །དགོངས་པ་ཆོས་ཉིད་ཀློང་ལས་གཏད་རྒྱ་སད། །ལྔ་བདོ་སྙིགས་མའི་ཉམ་ཐག་འགྲོ་བའི་དོན། །ཟད་མེད་རིན་ཆེན་གཏེར་གྱི་དབྱིག་འཆང་ན། ། ཡོན་ཏན་ལུས་ཟུངས་བྲལ་བའ་ིསྙིགས་འགྲོ་ལ། །ཟག་མེད་ཡེ་ཤེས་གཏེར་གྱི་བགོ་སྐལ་འགྱེད། །སྔོན་སྦྱང་བག་ཆགས་ལས་ཀྱི་འཕྲོ་སད་ཕྱིར། །དམ་ཚིག་སྲོག་ལ་བབ་ཀྱང་ཉམས་མི་སྲིད། །སྙིགས་དུས་སེར་གཟུགས་བླ་མར་སྐྱོན་མཐོང་ཅན། །རང་མཐོང་ང་རྒྱལ་ཆེ་བའི་རྨོངས་པ་འགས། །གཏམ་ངན་མི་ཁའི་འུར་བརྒྱ་སྒྲོགས་ན་ཡང་། །ཨོ་རྒྱན་བླ་མ་མཆོག་དང་ལྷག་པའི་ལྷས། ། དབུགས་དབྱུང་ལུང་བསྟན་མཛད་ལ་ཐེ་ཚོམ་བྲལ། །གྲོགས་ཁྱོད་ཐུགས་བདེར་བློ་བརྟན་དམ་ཚིག་སྲུངས། །ཅི་མཛད་ལེགས་མཐོང་མོས་གུས་མ་མཆིས་ཀྱང་། །སྐྱོན་བརྟགས་དམ་ཚིག་ཉམས་ན་འདི་ཕྱིར་ཕོངས། །བདེ་སྟོང་འོད་གསལ་རྟོགས་པའི་ཉམས་རྒྱས་ཚེ། །སྣ་ཚོགས་མི་འདོད་ཅི་འབྱུང་བདེ་ཆེན་གནས། །ཨེ་མ་ཉིད་ཀྱིས་བྲིས་པའི་གཏམ་འདི་ཡང་། །ལྷག་བསམ་དྲི་མེད་བྲལ་ལ་བདག་ཡིད་སྤྲོ། །ཧ་ཧ། ཞེས་པ་འདིའང་ནམ་སྤྲུལ་འཇིགས་མེད་པས། ༈ གནས་ཛ་ལན་དྷ་རའི་རྒྱན་ཆེན་པོ། །མགོན་བརྒྱུད་གསུམ་རིག་འཛིན་བླ་མར་འདུད། །གྲོགས་ཀུན་གྲོལ་རིག་པའི་རྡོ་རྗེ་ལ། །གཏམ་ཕྲིན་པའི་ཨ་མཚར་ཚིག་གསུམ་ཞུ། །ཐེག་རིམ་དགུའི་འཇུག་སྒོ་སྐྱབས་འགྲོ་དང་། །མ་འགྲོ་ཀུན་དོན་དུ་བྱང་སེམས་སྐྱེད། །དེ་སྦྱོར་བ་སྔོན་འགྲོའི་གནད་དུ་ཟུངས། །སྐྱབས་ཀུན་འདུས་ངོ་བོ་བླ་མ་ལ། །ཡིད་ཁྱེད་ཤེས་འགྱུར་མེད་དད་པ་བརྟན། །གསོལ་བཏབ་དང་དབང་ལེན་ཐུགས་ཡིད་སྲེས། །གཞི་རང་བབ་མ་བཅོས་གཉུག་མའི་ངང་། །རྩལ་གང་ཤར་ཞེན་མེད་རང་གྲོལ་སྐྱོངས། །ལམ་རེ་དོགས་སྤང་བླང་བྲལ་བ་ཡི། །དོན་བརྗོད་མེད་རིག་པའི་རང་ངོ་སྐྱོངས། །དུས་ནམ་ཞིག་བེམ་རིག་བྲལ་བའི་ཚེ། །དཔལ་བླ་མར་ ཐུགས་ཡིད་དབྱེར་མེད་བསྲེ། །འདི་གོང་མ་གྲུབ་བརྒྱའི་ཞལ་ལུང་ཡིན། ། ཚིག་འདི་ཡང་གཞི་ཡི་གནད་དུ་ཟུངས། །དགེ་ཆེ་ཕྲ་གང་སྒྲུབ་བསྟན་པ་དང་། ། མ་འགྲོ་ཀུན་སངས་རྒྱས་ཐོབ་ཕྱིར་དུ། །དོན་དམིགས་མེད་འཁོར་གསུམ་རྒྱས་གདབ་པ། །དེ་རྗེས་ཀྱི་བྱ་བའི་གནད་དུ་ཟུངས། །གནད་དེ་གསུམ་ཚིག་ གི་རི་མོ་འདི། །བྱམས་བརྩེ་བའི་གྲོགས་ཀྱི་ཐུགས་ལ་ཆོངས། །གདམས་མཁན་ལ་དེ་དོན་མ་འབྱོར་ཀྱང་། །གདམས་དོན་དེ་ཉམས་བླང་ཨ་རེ་དགའ། ། གདམས་ཡུལ་ཉིད་ཡོན་ཏན་ནོར་གྱིས་ཕྱུག །གདམས་པ་འདི་བརྩེ་ཆེན་ལྡན་ཕྱིར་བྲིས། །ཟུང་སྐུ་ཚེ་རྡོ་རྗེའི་ཁྲིར་བརྟན་ནས། །ཐུགས་བཞེད་དོན་དྲི་བྲལ་ཟླ་གཞོན་རྒྱས། །ཡོངས་བསྟན་འགྲོའི་རྒུད་པའི་སྨག་རུམ་བསལ། །ལྟོས་བཅས་ཀྱི་ཀུ་མུད་པད་ཚལ་བཞད། །བདེ་ལེགས་ཀྱིས་ས་གསུམ་མཛེས་གྱུར་ཅིག ། ནམ་སྤྲུལ་པས་སོ། ། ༈